Stryd oor PTA-naam nog nie verby nieFoto: Elrich Yssel/AfriForum Die ANC het die verandering van Pretoria se naam glo hoog op sy prioriteitslys vir 2014 geplaas, het Beeld Maandag berig. Die party in Tshwane sal “beslissend optree” om te verseker dat die Pretoria/Tshwane-naamstryd in die nuwe jaar afgehandel word, het ŉ senior beampte van die ANC in die streek aan die koerant gesê. Die metro staan tans as Tshwane bekend, maar die stad is steeds Pretoria. Kgosientso Ramokgopa, burgemeester van Tshwane, het verlede week gesê die hoofstad se naam moet verander. Die metro en die stad sal dan as Tshwane bekend staan. Ramokgopa, wat ook ANC-voorsitter is in die gebied, het gesê Pretoria is vir talle ŉ “onaangename simbool van die verlede”. Die metro het vroeër vandeesmaand aangekondig dat hy nie weer ŉ openbaredeelname-proses gaan hou nie, omdat dit glo nie sal help om weer ŉ telling te hou om te sien wie daarvoor en wie daarteen is nie. Die burgerregtegroep AfriForum is vasbeslote om die verandering in die hof teen te staan. AfriForum het vroeër gesê die Tshwane metro het die proses gestaak nadat meer as 160 000 mense die behoud van die naam Pretoria in ŉ SMS-veldtog ondersteun het. -SAPA